b'\n_START_ARTICLE_\nScaner\n_START_SECTION_\nProcedee \xc8\x99i aplica\xc8\x9bii\n_START_PARAGRAPH_\nPe l\xc3\xa2ng\xc4\x83 scanerele clasice exist\xc4\x83 \xc8\x99i scanere de m\xc3\xa2n\xc4\x83, precum \xc8\x99i scanere volumetrice (pentru obiecte reale). De asemenea, scanere speciale pentru c\xc4\x83r\xc8\x9bi sau diapozitive foto. _NEWLINE_La munca de birou scanerele se mai folosesc de exemplu pentru: design industrial, inginerie invers\xc4\x83 (reverse engineering), teste \xc8\x99i m\xc4\x83sur\xc4\x83tori, jocuri, ajust\xc4\x83ri \xc8\x99.a._NEWLINE_Scanerele moderne folosesc drept cititor de imagine de obicei un senzor de tip CCD (Charged Coupled Device) sau un senzor cu contact de tip CIS (Contact Image Sensor), \xc3\xaen timp ce fabricatele mai vechi foloseau un tub fotomultiplicator. _NEWLINE_O alt\xc4\x83 categorie de scanere o constituie chiar aparatele fotografice digitale actuale, normale sau \xc8\x99i speciale (\xe2\x80\x9ereprografice\xe2\x80\x9d). Acestea fac deja concuren\xc8\x9b\xc4\x83 masiv\xc4\x83 scanerelor clasice, din cauza rezolu\xc8\x9biei lor mari \xc8\x99i a elimin\xc4\x83rii neclarit\xc4\x83\xc8\x9bilor din trecut cauzate de tremurat (prin procedee stabilizatoare anti-shake). Alte avantaje ale aparatelor de fotografiat digitale: sunt rapide, portabile, potrivite \xc8\x99i pentru c\xc4\x83r\xc8\x9bi cu cotor gros, alte documente foarte groase \xc8\x99i chiar pentru obiecte reale, \xc3\xaen volum. Dezavantajele lor, uneori greu de evitat, sunt distorsiuni nelineare, reflexii ale luminii sau umbre \xc8\x99i un contrast mai sc\xc4\x83zut. Cele mai moderne tehnologii de scanare sunt \xc3\xaen stare s\xc4\x83 creeze (\xc3\xaen calculator) modele \xc3\xaen 3D foarte fidele ("fotorealiste"), dup\xc4\x83 obiecte reale colorate._NEWLINE_Tot "scanere" sunt numite \xc8\x99i aparatele de detec\xc8\x9bie a micromatricilor de ADN din domeniul cercet\xc4\x83rilor biomedicale. Acestea au o rezolu\xc8\x9bie \xc3\xaenalt\xc4\x83, de p\xc3\xa2n\xc4\x83 la 1\xc2\xa0\xc2\xb5m/pixel, asem\xc4\x83n\xc4\x83toare cu rezolu\xc8\x9bia microscoapelor. Detec\xc8\x9bia propriu-zis\xc4\x83 are loc cu ajutorul unui CCD sau a unui tub fotomultiplicator de tip PMT (photomultiplier tube).'